د چین او امریکا ترمنځ د سړې جګړې د پیل کېدو خبرداری 
د چین حکومت خبرداری ورکړی دی چې په واشنګټن کې "ځینو سیاسي قدرتونو" د بیجنګ او واشنګټن روابط یرغمل کړي او غواړي د نړۍ دا دوه اقتصادي زبر ځواکونه یو سوړ جنګ ته ټیل ووهي. 
د چین د بهرنیو چارو وزیر وویل: "په متحدو ایالتونو کې یو سیاسي ویروس په خپرېدو دی، داسې ویروس چې د چین د بدنامولو لپاره له هرې هڅې کار اخلي." نوموړي وویل چې چین د امریکا د متحدو ایالتونو د بدلولو هېڅ فکر نلري او نباید امریکا د چین د ۱. ۴ میلیارد نفوس د بدلولو هڅه وکړي. دا په داسې حال کې دي چې په دې وروستیو کې له چین سره په بېلا بېلو برخو اقتصادي، تجارت او تکنالوژۍ کې د امریکا روابط ښه نه دي. د هانګ کانګ لپاره د چین د امنیتي قانون وړاندیز هغه څه دي چې په دې وروستیو کې یې د دواړو هېوادونو ترمنځ اړیکې پیچلي کړي دي. امریکا په دې باور ده چې د چین دا وړاندیز شوی قانون د هانګ کانګ نیمه خودمختاري ګواښي. د ښاغلي ټرمپ ادارې دا خبره هم کړې ده چې د کروناویروس د چین په لابراتوار کې جوړ شوی او بیا په نړۍ کې خپور شوی دی. خو چین دا تورونه رد کړي دي. د کرونا ویروس په لومړي ځل د چین د هوبي په ایالت کې خپور شوی او دا مهال یې د نړۍ په ۱۸۷ هېوادونو او سیمو کې څه باندې ۳۴۵زره کسان مړه کړي او څه باندې ۵. ۴ میلیون نور انسانان په دغه ویروس اخته دي.